Saatatte muistaa takavuosien tv-sarjan Tankki täyteen. Sen yhdessä jaksossa Juhana Vilén haki omaa työpaikkaansa, jossa parasta aikaa työskenteli. En muista miten siinä kävi, mutta siihen aikaan kyse oli kuitenkin aina palkkatyöstä. Nykyajan Juhana Vilén etsisi turhaan sitä työpaikkaa, jossa parasta aikaa työskentelee palkatta.

Tämä näytettiin harvinaisen selkeästi eilen A-studiossa. Siinä haastateteltiin kolmatta vuotta työttömänä olevaa tietoliikenneasentajaa, joka turhaan etsii oman alansa työpaikkaa. Samaan aikaan tämä kahden lapsen yksinhuoltaja käy kuntouttavassa työtoiminnassa paikallisen ala-asteen atk-tukihenkilönä. Katsokaapa haastattelu täältä kohdasta 12.09 alkaen ja miettikää samalla, mikä tässä mahtaa olla juridisesti pielessä.

Minäpä kerron. Tässä rikotaan kuntouttavasta työtoiminnasta annettua lakia harvinaisen törkeästi. Kuntouttava työtoiminta on tarkoitettu vain niille, jotka eivät kykene työhön tai julkisiin työvoimapalveluihin. Tämä sanotaan selkeästi sosiaali- ja terveysministeriön 31.12.2014 kunnille lähettämässä ohjekirjeessä.

Kuntouttava työtoiminta ei ole tarkoitettu niille työttömille, jotka kykenisivät osallistumaan julkisiin työvoimapalveluihin tai työhön.

Kahden lapsen nuori yksinhuoltaja kykenee varmasti työhön. Sitä todistaa jo se, että käytännössä hän jo on oman alansa työssä. Siitä työstä vain ei makseta palkkaa, ja se onkin toinen laittomuus. Kuntouttavalla työtoiminnalla ei saa korvata virka- tai työsuhteessa tehtävää palkkatyötä. Se sanotaan sekä laissa että tuossa ohjekirjeessä.

Nyt tämä osaava ja työkykyinen työtön etsii turhaan juuri sitä samaa työpaikkaa, johon hänet on lakia rikkoen ohjattu tekemään palkatonta työtä.

Kunnat rikkovat ja ovat koko ajan rikkoneet kuntouttavasta työtoiminnasta annettua lakia juuri tällä tavalla. Kuvaavaa tälle laittomuudelle on, että se voidaan näyttää tv:n ajankohtaisohjelmassa oikeus- ja työministerin haastattelun yhteydessä koko kansalle, mutta kukaan ei huomaa asiassa mitään outoa. Kaikki ministeriä ja toimittajaa myöten pitävät tätä ilmeisen normaalina menettelytapana ja ovat huolissaan vain työpaikkojen vähyydestä. Väännetään vielä kerran: totta hemmetissä niistä työpaikoista on pulaa, kun työt teetetään lakia näin avoimesti rikkoen palkatta.

Ilmeisesti työministeri ei tiedä, että kuntouttava työtoiminta on sosiaalipalvelua ja ilmeisesti sosiaali- ja terveysministeri ei tiedä, että sosiaalitoimen asiakkaita käytetään palkattomaan työhön. Oikeusminsteri ei näe, että hänen haastattelunsa yhteydessä rikotaan lakia avoimesti. Ja ainakaan tämä haastateltu työnhakija ei tiedä, että lain mukaan hänen pitäisi olla normaaliin työhön kykenemätön sosiaalitoimen asiakas. Hänen kunnassaan ei kukaan ole tainnut lukea tuota sosiaali- ja terveysministeriön ohjekirjettä.

Joku voisi lukea sen ääneen myös oikeus- ja työministerille. Kuntouttava työtoiminta ei ole työllistämistä, vaan se on sosiaalipalvelua.

(Kiitos nimimerkki Mikalle, joka kiinnitti huomioni tähän asiaan ja sai minut katsomaan eilen näkemättä jääneen A-studion ministerihaastattelun.)